I fire uger har flexjobber og tidligere sygeplejerske Dorthe Heilskov fra Holstebro taget cannabisolie, som hun køber på en udenlandsk hjemmeside. Hun lider af fibromyalgi og leddegigt, som giver voldsomme smerter i blandt andet fingre, albue, skuldre og læn.

- Det virker fantastisk. Jeg kan nu sove om natten og har klaret mig uden min almindelige gigtmedicin siden 13. august, siger Dorthe Heilskov.

Fra 1. januar 2018 giver Sundheds- og Ældreministeriet udvalgte patientgrupper mulighed for at få ordineret cannabisolie hos egen læge i en fire-årig forsøgsordning.

Men stort set ingen læger vil udskrive olien. Det viser en rundringning, som DR har foretaget blandt samtlige regionale formænd hos PLO, Praktiserende Lægers Organisation.

Lægerne vil ikke tage ansvaret for at udskrive recepter på medicin, hvor der ikke er en videnskabelig dokumentation for virkning og bivirkninger, lyder det.

En udmelding som skuffer Dorthe Heilskov.